Under navnet 'Den Lyserøde Elefant' revser hun kvinders adfærd på de sociale medier. Selv er hun dog anonym - gemt væk bag en elefanthue.

Orker du heller ikke flere perfekte brunchbilleder, nougatbrune solstænger og evindelig overskud på de sociale medier? Så er du øjensynligt ikke alene.

I hvert fald ikke hvis Instagram-profilen ‘Den Lyserøde Elefants' popularitet er et pejlemærke.

Flere tusinde danskere kigger, klikker og liker nemlig med, når den anonyme Instagram-bruger råt for usødet kommenterer den danske kvinde anno 2016.

Og det er i et sprog, der ikke er for sarte sjæle.

Eksempelvis i nedenstående eksempel - eller som det kan høres i videoen i toppen af artiklen.

Vil italesætte de mange lyserøde elefanter

Men hvorfor er det nødvendigt at være så vred og så eksplicit?

Ifølge den 29-årige kvinde bag Instagram-profilen handler det om humor - men også om at få gjort opmærksom på de rigtig mange 'lyserøde elefanter', der eksisterer, men som kvinder ikke tør eller vælger ikke at tale om.

- Når en pige har været på ferie og to uger efter ferien stadig poster billeder af sig selv i bikini og skriver ’tag mig tilbage’, så er det bare en undskyldning for at lægge endnu et billede op af sig selv. Vi har regnet dig ud. Du gør det, fordi du synes, du er lækker, fortæller hun i mandagens udgave af 'Go' aften Danmark.

Har overvejet at smide huen

Men hvorfor er det overhovedet nødvendigt at kalde kvinder for smatso, luder, hesteven og kælling? Og er det ikke for nemt bare at pege fingre af alle andre, når man er anonym?

Den pointe forstår den 29-årige kvinde godt, og hun har da også flere gange overvejet at smide den lyserøde elefanthue. Samtidig synes hun dog også, at det sender en signal om, at man ikke behøver selviscenesætte sig.

- Jeg vil lige sige, at jeg jo ikke er imod selviscenesættelse. Jeg synes, at de sociale medier er herlige. Det er, når det tager overhånd, og når det bliver udspekuleret, siger hun og tilføjer, at det ville være befriende, hvis kvinder bare skrev, hvad de ville med deres billeder.

- Jeg føler faktisk, at jeg er en moderne feminist, fordi vi kvinder godt kan gøre det bedre på sociale medier, siger hun.